b'\n_START_ARTICLE_\nMini teater\n_START_PARAGRAPH_\nMini teater je ljubljansko gledali\xc5\xa1\xc4\x8de, katerega repertoar obsega tako gledali\xc5\xa1\xc4\x8de za mlade kot post-dramsko gledali\xc5\xa1\xc4\x8de. Mini teater sta leta 1999 osnovala Robert Waltl (re\xc5\xbeiser, igralec, lutkar, umetni\xc5\xa1ki vodja) ter Ivica Buljan (re\xc5\xbeiser, dramaturg, prevajalec, ustanovitelj festivala Svetovnega gledali\xc5\xa1\xc4\x8da v Zagrebu). Mini teater je estetsko usmerjen k besedilom avtorjev, kot so Bernard-Marie Kolt\xc3\xa8s, Heiner M\xc3\xbcller, Robert Walser, Elfriede Jelinek, Jean Genet, Herv\xc3\xa9 Guibert, Arthur Rimbaud, A. S. Pu\xc5\xa1kin, H. Ch. Andersen. Nahaja se na dveh lokacijah: na Ljubljanskem gradu ter na Kri\xc5\xbeevni\xc5\xa1ki ulici 1 v Ljubljani.\n_START_SECTION_\nO Mini teatru\n_START_PARAGRAPH_\nOsnovna dejavnost Mini teatra je produkcija lutkovnih in gledali\xc5\xa1kih predstav v sodelovanju z umetniki iz razli\xc4\x8dnih umetni\xc5\xa1kih sredin. V njem imajo prednost raziskovalne re\xc5\xbeijske estetike z re\xc5\xbeiserji, kot so I. Buljan, A. Anurov, P. Calvario, S. Nordey, R. Waltl, J. Ivanc ... Z Mini teatrom sodelujejo igralci (M. Zupan\xc4\x8di\xc4\x8d, M. Mandi\xc4\x87, V. Drolc, A. Kari\xc4\x87, S. Buli\xc4\x87, P. Vetrih, J. Sou\xc4\x8dek, P. Juh, ...), vizualni umetniki (V. Fi\xc5\xa1kin, S. Tolj, B. Cain, T. Gverovi\xc4\x87, SON:da, T. Gotovac, M. Jak\xc5\xa1e ...), glasbeniki (Mitja Vrhovnik Smrekar, The Beat Fleet, Jose, Ditka Haberl, Dunja Vejzovi\xc4\x87, Tamara Obrovac ...) in drugi._NEWLINE_Namen Mini teatra je paradoksalen, saj ho\xc4\x8de biti gledali\xc5\xa1\xc4\x8de, ki bo tako elitisti\xc4\x8dno kot populisti\xc4\x8dno, ekscentri\xc4\x8dno in v\xc5\xa1e\xc4\x8dno \xc5\xa1irokemu ob\xc4\x8dinstvu, zato sku\xc5\xa1a podirati tradicionalne gledali\xc5\xa1ke omejitve in jih presegati. V novih prostorih na Kri\xc5\xbeevni\xc5\xa1ki ulici v Ljubljani tako namerava uveljaviti\xc2\xa0\xc2\xbbkoncept raz\xc5\xa1irjenega gledali\xc5\xa1\xc4\x8da\xc2\xab\xc2\xa0z branji romanov v izvedbi slovenskih igralcev, koncerti in drugimi umetni\xc5\xa1kimi akcijami. Letno odigra okoli petsto predstav v Ljubljani, Sloveniji, zamejstvu in na \xc5\xa1tevilnih mednarodnih festivalih. Na uglednih festivalih v Moskvi, Neaplju, Havani, Var\xc5\xa1avi, Dunaju, Bruslju, Sarajevu, Beogradu, Kairu, Teheranu in drugod.\n_START_SECTION_\nFestival Mini poletje\n_START_PARAGRAPH_\nFestival Mini poletje je mednarodni poletni lutkovni in gledali\xc5\xa1ki festival, ki od leta 1999 poteka vsako poletno nedeljo na ljubljanskem gradu, na Kri\xc5\xbeevni\xc5\xa1ki 1 ter na drugih lokacijah. Na festivalu se vsako leto predstavijo gledali\xc5\xa1\xc4\x8da, skupine in posamezniki iz razli\xc4\x8dnih dr\xc5\xbeav.\n_START_SECTION_\nFestival Srednjeve\xc5\xa1ki dnevi\n_START_PARAGRAPH_\nFestival srednjeve\xc5\xa1ki dnevi je festival srednjeve\xc5\xa1ke in renesan\xc4\x8dne glasbe, kjer se predstavijo razli\xc4\x8dni umetniki s srednjeve\xc5\xa1ko tematiko.'